Source: https://www.vevilotis.gr/post/2018/01/23/%CE%B5%CF%80%CE%B9%CE%B4%CF%8C%CE%BC%CE%B1%CF%84%CE%B1-2018-%CE%B1%CF%85%CF%84%CE%AC-%CE%B5%CE%AF%CE%BD%CE%B1%CE%B9-%CF%84%CE%B1-5-%CE%B5%CF%80%CE%B9%CE%B4%CF%8C%CE%BC%CE%B1%CF%84%CE%B1-%CF%84%CE%BF%CF%85-%CE%BF%CE%B1%CE%B5%CE%B4-%CF%80%CE%BF%CF%85-%CE%BC%CF%80%CE%BF%CF%81%CE%B5%CE%AF%CF%82-%CE%BD%CE%B1-%CE%B4%CE%B9%CE%B5%CE%BA%CE%B4%CE%B9%CE%BA%CE%AE%CF%83%CE%B5%CE%B9%CF%82-%CE%AC%CE%BC%CE%B5%CF%83%CE%B1
Timestamp: 2020-05-29 13:58:05+00:00
Document Index: 11314605

Matched Legal Cases: ['ΑΕΔ ', 'ΑΕΔ ', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Επιδόματα 2018: Αυτά είναι τα 5 επιδόματα του ΟΑΕΔ που μπορείς να διεκδικήσεις άμεσα!
Ο ΟΑΕΔ παρέχει κάποια επιδόματα 2018, τα οποία αν δε γνώριζες, πρέπει να διεκδικήσεις.
1) Ειδικό βοήθημα ύστερα από τρίμηνη παραμονή στα μητρώα ανέργων ΟΑΕΔ
Οι άνεργοι που δεν έχουν προϋποθέσεις τακτικής επιδότησης δεν υπάγονται στις κατηγορίες του άρθρου 22 του Ν. 1836/89 (οικοδόμοι, λατόμοι, ασβεστοποιοί κ.λπ.) και παραμένουν γραμμένοι στα μητρώα ανέργων του ΟΑΕΔ για τουλάχιστον τρεις μήνες, δικαιούνται το επίδομα αυτό, το οποίο ισούται με 15 βασικά ημερήσια επιδόματα ανεργίας και καταβάλλεται ανά τρίμηνο σε τρεις συνολικά δόσεις μέσα στο ίδιο έτος.
Προϋπόθεση για να λάβουν το βοήθημα είναι να έχουν πραγματοποιήσει τουλάχιστον 60 ημερομίσθια κατά τη διάρκεια του δωδεκαμήνου που προηγείται της υποβολής της αίτησης για το εν λόγω βοήθημα και της εγγραφής τους στα μητρώα ανέργων του ΟΑΕΔ και το εισόδημά τους να μην υπερβαίνει ένα καθορισμένο ποσό.
2) Ειδικό βοήθημα μετά τη λήξη της επιδότησης λόγω ανεργίας
Το δικαιούνται όσοι παραμένουν άνεργοι επί έναν μήνα μετά τη λήξη της τακτικής επιδότησης ανεργίας και δεν υπάγονται στις κατηγορίες του άρθρου 22 του Ν. 1836/89 (οικοδόμοι, λατόμοι, ασβεστοποιοί, μουσικοί, τραγουδιστές κ.λπ.).
Το ποσό είναι 190 ευρώ και καταβάλλεται με απόφαση του διευθυντή της αρμόδιας υπηρεσίας παροχών του ΟΑΕΔ, ύστερα από αίτηση του ενδιαφερομένου, η οποία υποβάλλεται στην υπηρεσία παροχών του τόπου κατοικίας του, μέσα σε δύο μήνες από τη λήξη του συγκεκριμένου χρονικού διαστήματος. Για την καταβολή του ειδικού βοηθήματος υπάρχουν κριτήρια σε ό,τι αφορά το ετήσιο καθαρό οικογενειακό εισόδημα του ασφαλισμένου.
3) Επίδομα επίσχεσης εργασίας ή λόγω διακοπής εργασιών της επιχείρησης
Δικαιούχοι είναι οι ασφαλισμένοι που δεν συγκεντρώνουν προϋποθέσεις τακτικής επιδότησης σε περίπτωση διακοπής των εργασιών της επιχείρησης και αδυναμίας για οποιονδήποτε λόγο καταγγελίας της σύμβασης εργασίας από τον εργοδότη ή σε περίπτωση άσκησης από τον μισθωτό του δικαιώματος της επίσχεσης εργασίας. Θα πρέπει, επίσης, να παραμένουν άνεργοι επί τρεις μήνες και να έχουν πραγματοποιήσει 60 ημέρες εργασίας στο έτος που προηγείται του τριμήνου της ανεργίας.
Το επίδομα ανέρχεται σε 293 ευρώ τον μήνα και ο ασφαλισμένος μπορεί να λάβει το ειδικό βοήθημα μέχρι και τρεις φορές μέσα στο έτος. Επίσης, ο μισθωτός ο οποίος είναι σε επίσχεση εργασίας μπορεί να λάβει τακτικό επίδομα ανεργίας από τον ΟΑΕΔ (360 ευρώ), εφόσον συντρέχουν και οι λοιπές νόμιμες προϋποθέσεις.
4) Παροχή λόγω αφερεγγυότητας του εργοδότη
Σκοπός του «λογαριασμού προστασίας εργαζομένων από την αφερεγγυότητα του εργοδότη» είναι η πληρωμή ανεξόφλητων, λόγω αφερεγγυότητας του εργοδότη, αποδοχών έως τριών μηνών που προέρχονται από σύμβαση ή σχέση εξαρτημένης εργασίας και εμπίπτει στο χρονικό διάστημα έξι μηνών που προηγείται της υποβολής της αίτησης ή της δήλωσης για κήρυξη της πτώχευσης.
Ο ΟΑΕΔ υποκαθιστά τον εργοδότη στα αντίστοιχα δικαιώματα των εργαζομένων, ενώ για τις αποδοχές αυτές καταβάλλει τις ανάλογες εισφορές κοινωνικής ασφάλισης. Οι τυχόν ανεξόφλητες αποδοχές που καταβάλλονται στους δικαιούχους πρέπει να εμπίπτουν μέσα στο χρονικό διάστημα των τελευταίων έξι μηνών.
Δικαιούχοι της παροχής είναι οι εργαζόμενοι επιχείρησης που κηρύχθηκε σε πτώχευση ύστερα από δικαστική απόφαση ή επιχείρησης που τέθηκε σε εκκαθάριση ή επιχείρησης (ασφαλιστικής) της οποίας ανακαλείται η άδεια λειτουργίας κ.ά.
5) Επίδομα μακροχρόνια ανέργων
Δικαιούχοι του επιδόματος είναι οι άνεργοι ηλικίας 20 έως 66 ετών, οι οποίοι έχουν ετήσιο οικογενειακό εισόδημα μικρότερο των 10.000 ευρώ και έχουν εξαντλήσει τη 12μηνη τακτική επιδότηση ανεργίας.
Πηγή : neolaia.gr